KIRJALLINEN KYSYMYS P-0667/00 esittäjä(t): Christoph Konrad (PPE-DE) komissiolle. Saksalaisyrityksille RWE ja Rheinbraun maan viljelykäytöstä poistamisesta maksetut palkkiot.



Virallinen lehti nro 280 E , 03/10/2000 s. 0218 - 0219



KIRJALLINEN KYSYMYS P-0667/00 esittäjä(t): Christoph Konrad (PPE-DE) komissiolle (29. helmikuuta 2000) Aihe: Saksalaisyrityksille RWE ja Rheinbraun maan viljelykäytöstä poistamisesta maksetut palkkiot 1. Pitääkö paikkansa, että saksalaiset yritykset RWE ja Rheinbraun ovat saaneet EU:lta palkkioita sellaisten maiden viljelykäytöstä poistamisesta, joilla louhitaan ruskohiiltä? 2. Jos tämä pitää paikkansa, millä perusteella, miltä ajalta ja minkä suuruisia palkkioita on maksettu? 3. Onko palkkioissa kyse kertamaksusta vai jatkuvista maksuista? Franz Fischlerin komission puolesta antama vastaus (27. maaliskuuta 2000) 1. Tällä hetkellä ei ole tiedossa, että parlamentin jäsenen mainitsemia palkkioita olisi maksettu tai maksettaisiin yrityksille RWE tai Rheinbraun. Pellonpoistomaksut sellaisista alueista, joilla harjoitetaan avolouhintaa, olisivat yhteisön asiaa koskevan lainsäädännön vastaisia. Tukijärjestelmästä tiettyjen peltokasvien viljelijöille annetussa neuvoston asetuksessa (ETY) N:o 1765/92(1) ja sen soveltamisesta koskevista yksityiskohtaisista säännöistä pellonpoiston osalta annetussa komission asetuksessa (EY) N:o 762/94(2) säädetään maan viljelykäytöstä poistamisen edellytyksistä. Viimeksi mainitun asetuksen 3 artiklan 2 kohdassa todetaan muun muassa selkeästi, että aloista on pidettävä huolta hyvien viljelyolojen säilyttämiseksi. Niitä ei myöskään saa ottaa peltokasviviljelyn kanssa ristiriidassa olevaan hyötykäyttöön. Poistetun alan käyttäminen ruskohiilen avolouhintaan johtaisi todellisuudessa kyseisen maan häviämiseen, mikä olisi siten ilmiselvästi ristiriidassa mainittujen ehtojen kanssa. Edellä esitetyn lainsäädännön nojalla Saksan viranomaisia kiellettäisiin siis maksamasta palkkiota kuvatun kaltaisesta maan viljelykäytöstä poistamisesta. Jäsenvaltioiden viranomaisten toimivaltaan kuuluu tarkastaa, täyttääkö viljelykäytöstä poistamiseen liittyvien palkkioiden maksamista koskeva tukihakemus yhteisön lainsäädännön mukaiset ehdot. Muiden jäsenvaltioiden tapaan Saksa (tässä tapauksessa Nordrhein-Westfalen) on velvollinen tiettyjä yhteisön tukijärjestelmiä koskevan yhdennetyn hallinto- ja valvontajärjestelmän säännösten mukaisesti (neuvoston asetus (ETY) N:o 3508/92(3) ja komission asetus (ETY) N:o 3887/92(4)) tekemään kaikille pinta-alatukihakemuksille hallinnollisen tarkastuksen. Lisäksi vähintään 5 prosenttiin hakemuksista on kohdistettava paikalla tehtävä tarkastus. Toimivaltaisten viranomaisten on valittava riskiarvioinnin ja jätettyjen hakemusten edustavuuden perusteella hakemukset, joihin tehdään tarkastukset paikan päällä. Komissio on pyytänyt Saksan viranomaisia tutkimaan tarkemmin tätä kysymystä ja ilmoittamaan tuloksista komissiolle. Komissio ilmoittaa tulokset tämän jälkeen parlamentille. 2. ja 3. On odotettava Saksan viranomaisten vastausta, ennen kuin näihin kysymyksiin voidaan vastata. (1) EYVL L 181, 1.7.1992. (2) EYVL L 90, 7.4.1994. (3) EYVL L 355, 5.12.1992. (4) EYVL L 391, 31.12.1992.